Члан КПЈ постао је још 1936. године, а био је један од учесника Тринаестојулског устанка. Постављен је за војног инструктора Пиперског батаљона. Учествовао је у Пљеваљској бици 1. децембра 1941. године као припадник партизанског батаљона „18. октобар”. Када је формирана Прва пролетерска бригада постављен је за командира Одељења претећих оруђа 2. батаљона. Истакао се у многим борбама, нарочито у борби за Прозор. Под Јовановом командом артиљерци су прецизним дејством помогли 3. дивизији да заузме град. У тој борби је рањен, али је ипак прешао пут од Прозора до Фоче.